نږدې ۱۰۰ افغانان کوسوو ته ورسېدل\nدوشنبه ۲۹ وږی ۱۴۰۰ کابل ۰۷:۱۹\nهغه افغانان چې له هېواده وځي\nیوه الوتکه چې لسګونه افغانان‌یې لېږدول پرون یکشنبه کوسوو ته ورسېده.\nدغه افغانان چې شمېر یې نږدې ۱۰۰ تنو رسېده، د امریکا په یوه پوځي الوتکه کې د کوسوو پلازمېنې بریشتینا ته ورسېدل.\nد کوسوو ولسمشر، د دې هېواد صدراعظم او د امریکا سفیر د دغو افغانانو هرکلی وکړ.\nکوسوو موافقه کړې چې امریکا ته د دغو افغانانو د تلو د پروسې تر بشپړېدو په خپله خاوره کې د هغوی کوربه‌توب وکړي.\nپر کابل د طالبانو له واکمنېدو وروسته په وروستیو ورځو کې په سلګونه نور افغانان هم البانیا ته رسېدلي دي.\nدې هېواد ویلي چې تر ۴ زرو پورې افغانانو ته د اوسېدو موقتي امکانات برابروي.\nشمالي مقدونیه هم د شااوخوا ۴۵۰ افغانانو موقتې اوسېدنې ته زمینه برابره کړې ده.\nد اګسټ له ۱۴مې راهیسې چې طالبانو کابل ونیو، له ۱۰۰ زرو زیات افغانان او د بهرنیو هېوادونو وګړي له افغانستانه امریکا او نورو هېوادونو وایستل.